તેથી કચ્છમાં અનેક ઉદ્યોગોના પગરણ થયા અને હજારો લોકોને તેથી રોજી મળી. વાજપેયીની આ જાહેરાતના પગલે જ કચ્છ આજે ઉદ્યોગોથી ધમધમે છે. ભૂકંપમાં કચ્છની સૌથી મોટી સહકારી હૉસ્પિટલ જી.કે. જનરલ હૉસ્પિટલ પડીને પાધર થઈ ગઈ હતી. ભૂકંપમાં ઘવાયેલાઓને સારવાર આપવા માટે જ્યુબિલી ગ્રાઉન્ડમાં ખુલ્લામાં તાત્કાલિક ઓપન હૉસ્પિટલ શરૃ કરવી પડી હતી અને ગણતરીના દિવસોમાં એ સ્થળે પ્રિફેબ્રિકેટેડ હૉસ્પિટલ ઊભી કરાઈ હતી. અટલજીએ ભુજ આવીને જી.કે. જનરલ હૉસ્પિટલની જગ્યાએ ૧૦૦ કરોડ રૃપિયાના ખર્ચે અદ્યતન હૉસ્પિટલ વડાપ્રધાનના ફંડમાંથી બનાવવાની જાહેરાત કરી હતી. આ હૉસ્પિટલ બંધાઈને સાધનો સહિત સજ્જ થઈ ત્યારે એનો ખર્ચ લગભગ પોણા બસો કરોડ જેટલો થઈ ગયો હતો. તેમાં ૪૫ કરોડના આધુનિક ઉપકરણોનો સમાવેશ થતો હતો. જોકે એ જુદી વાત છે કે ગુજરાત સરકાર આ હૉસ્પિટલનો યોગ્ય ઉપયોગ ન કરી શકી અને અદાણી જૂથને ચલાવવા આપી દીધી છે. અટલજીની ઇચ્છા આ હોસ્પિટલનું સંચાલન એઈમ્સને સોંપવાની હતી.